钦定古今图书集成/明伦汇编/官常典/第774卷 > 杜延年
## 钦定古今图书集成/明伦汇编/官常典/第774卷 > 杜延年

按《汉书》本传：“延年，字幼公，亦明法律。昭帝初立，大将军霍光秉政，以延年三公子吏材有馀，补军司空。始
元四年，益州蛮夷反，延年以校尉将南阳士击益州，
还为谏大夫。左将军上官桀父子与盖主燕王谋为
逆乱，假稻田使者。燕仓知其谋，以告大司农杨敞。敞
惶惧，移病，以语延年，延年以闻，桀等伏辜，延年封为”
建平侯。延年本大将军霍光吏，首发大奸，有忠节，由
是擢为太仆右曹给事中。光持刑罚严，延年辅之以
宽，治燕玉狱。时御史大夫桑弘羊子迁亡，过父故吏
侯史吴，后迁捕得伏法。会赦，侯史吴自出系狱。廷尉
王平与少府徐仁杂治反事，皆以为“桑迁坐父谋反，
而侯史吴臧之非匿反者，迺匿为随者也。”即以赦令
除吴罪。后侍御史治实，以桑迁通经术，知父谋反而
不谏争，与反者身无异。侯史吴故三百石吏，首匿迁，
不与庶人匿随从者等。吴不得赦，奏请覆治，劾廷尉
少府纵反者。少府徐仁，即丞相车千秋女婿也，故千
秋数为侯、史吴言，恐光不听千秋，即召中二千石、博
士会公车门，议问吴法，议者知大将军指，皆执吴为
不道。明日，千秋封上众议，光于是以千秋擅召中二
千石以下，外内异言，遂下廷尉，平少府仁狱。朝廷皆
恐，丞相坐之，延年乃奏记。光争以为“吏纵罪人有常
法，今更诋吴为不道，恐于法深。又丞相素无所守持，
而好为言于下，尽其素行也，至擅召中二千石，甚无
状。延年愚，以为丞相久故，及先帝用事，非有大故，不
可弃也。间者民颇言狱深，吏为峻诋，今丞相所议，又
狱事也。如是以及丞相，恐不合众心。群下讙哗，庶人
私议，流言四布。延年窃重将军失此名于天下也。”光
以廷尉少府弄法轻重，皆论弃市，而不以及丞相，终
与相竟。延年论议持平，合和朝廷，皆此类也。见国家
承武帝奢侈师旅之后，数为大将军光言：“年岁比不
登，流民未尽还，宜修孝文时政，示以俭约宽和，顺天
心，说民意，年岁宜应。”光纳其言，举贤良。议罢酒榷、盐
铁，皆自延年发之。吏民上书言便宜有异，辄下延年
平处复奏，言可官试者，至为县令，或丞相、御史除用，
满岁以状闻，或抵其罪法常与两府及廷尉分章。昭
帝末，寝疾，征天下名医，延年典领方药。帝崩，昌邑王
即位，废，大将军光、车骑将军张安世与大臣议所立。
时宣帝养于掖廷，号皇曾孙，与延年中子佗相爱善，
延年知曾孙德美，劝光、安世立焉。宣帝即位，褒赏大
臣，延年以《定策》安宗庙，益户二千三百，与始封所食
邑凡四千三百户。诏有司论定策功：“大司马大将军
光功德过太尉绛侯周勃、车骑将军安世、丞相杨敞
功比丞相陈平、前将军韩增、御史大夫蔡谊功比颍
阴侯灌婴；太仆杜延年功比朱虚侯刘章、后将军赵
充国、大司农田延年、少府史乐成功比典客刘揭，皆
封侯益土。延年为人安和，备于诸事，久典朝政”，上任
信之，出即奉驾入给事中，居九卿位十馀年，赏赐赂
遗，訾数千万。霍光薨后，子禹与宗族谋反，诛。上以延
年霍氏旧人，欲退之。而丞相魏相奏“延年素贵用事，
官职多奸，遣吏考案，但得苑马多死，官奴婢乏衣食”，
延年坐免官，削户二千。后数月，复召拜为北地太守。
延年以故九卿外为边吏，治郡不进。上以玺书让延
年，延年乃选用良吏，捕系豪强，郡中清静。居岁馀，上
使谒者赐延年玺书，黄金二十斤。徙为西河太守，治
甚有名。五凤中，征入为御史大夫。延年居父官府，不
敢当旧位，坐卧皆易其处。是时四夷和，海内平。延年
视事三岁，以老病乞骸骨。天子优之，使光禄大夫持
节赐延年黄金百斤、牛酒，加致医药。延年遂称病笃。
赐安车驷马，罢就第。后数月薨，谥曰“敬侯。”子缓嗣。